text: Kolding og Fredericia ophæver afbrændingsforbud
  08 august 2014 kl. 10.13
  Fra lørdag den 9. august er der ikke længere afbrændingsforbud i Kolding, Middelfart og Fredericia kommuner. Det meddeler beredskabscheferne i de tre kommuner.
  Afbrændingsforbuddet blev indført den 23. juli 2014 i forlængelse af en usædvanlig tør sommer.
  Brandmyndighederne har løbende vurderet DMI tørkeindeks og vejrudsigten og finder, at tiden er inde til at ophæve afbrændingsforbuddet.
  Brandmyndigheden opfordrer dog fortsat borgerne til at udvise forsigtighed med brug af åben ild i naturen.
  